ธปท.เจาะโอกาส อุตสาหกรรมภาคเหนือ
โดย...ทีมข่าวการเงินโพสต์ทูเดย์
14 มี.ค. 2558

โดย...ทีมข่าวการเงินโพสต์ทูเดย์
ในงานสัมมนาวิชาการประจำปี 2558 ธนาคารแห่งประเทศไทย สำนักงานภาคเหนือ ผู้ว่าการธนาคารแห่งประเทศไทย ประสาร ไตรรัตน์วรกุล ได้กล่าวปาฐกถาถึงโอกาสของเศรษฐกิจในภูมิภาคภาคเหนือที่มีความแข็งแกร่งหลายมิติ เช่น  โครงสร้างเศรษฐกิจที่กระจายตัวดี ทั้งด้านเกษตร อุตสาหกรรม การท่องเที่ยว ทำให้ทนทานต่อความผันผวนจากเหตุการณ์ปัจจัยภายนอกที่กระทบต่อประเทศได้มากและทุนทางเศรษฐกิจดี  
นอกจากนี้ ภาคเหนือยังมีโอกาสทางเศรษฐกิจดีจากการมีชายแดนติดกับประเทศพม่าและลาว รวมถึงการเป็นประตูสู่จีนตอนใต้ ทำให้การค้าชายแดนช่วง 10 ปีที่ผ่านมามีมูลค่าเพิ่มขึ้นถึง 7 เท่า และรัฐยังมีนโยบายจัดตั้งเขตเศรษฐกิจพิเศษแม่สอด จ.ตาก ที่จะช่วยดึงดูดการลงทุนทั้งในและต่างประเทศได้ การเตรียมความพร้อมด้านโครงสร้างพื้นฐาน ทั้งการขยายเส้นทางระเบียงเศรษฐกิจตะวันออก-ตะวันตก และระเบียงเศรษฐกิจเหนือ-ใต้ การขยายถนนเส้นทาง ตาก-แม่สอด และเตรียมผลักดันสร้างสะพานมิตรภาพไทย-พม่า แห่งที่ 2 
ขณะที่ด้านการเงิน ธปท. ได้ทำข้อตกลงทวิภาคีว่าด้วยการแลกเปลี่ยนเงินหยวนและบาทกับจีน การแต่งตั้งธนาคารชำระดุลเงินหยวนในไทย ช่วยสร้างความมั่นใจให้ภาคเอกชนในการใช้เงินหยวนและบาทในการค้าการลงทุนระหว่างกัน ลดต้นทุนและเอื้อต่อการทำการค้าระหว่างนักธุรกิจภาคเหนือและนักธุรกิจจีนได้มากขึ้น
จากลักษณะพิเศษดังกล่าว ทำให้มั่นใจว่าภาคเหนือมีศักยภาพเป็นแขนขาหนึ่งที่แข็งแรงพอที่จะช่วยให้เศรษฐกิจก้าวต่อไปได้ โดยตัวอย่างบางอุตสาหกรรมที่มีบทบาทสำคัญและมีศักยภาพสูงในภาคเหนือ เช่น อุตสาหกรรมอาหาร ที่ภาคเหนือมีวัตถุดิบเกษตรที่มีคุณภาพสูง และมีปริมาณมากสำหรับผลิตอาหารแปรรูปที่หลากหลายและเป็นที่ต้องการของตลาดทั้งในประเทศและต่างประเทศ อาทิ ข้าวโพดหวาน ผักผลไม้อบแห้ง ถั่วแระญี่ปุ่น ซอสปรุงรส และผลิตภัณฑ์ปรุงรส ซึ่งหากมีการนำเทคโนโลยีที่ทันสมัยเข้ามาดูแลตั้งแต่การเพาะปลูกไปจนการผลิตเป็นอาหารสำเร็จรูป มีแพ็กเกจจิ้งที่ทันสมัยก็จะสร้างมูลค่าเพิ่มให้สินค้าได้เป็นอย่างดี
อุตสาหกรรมผลิตชิ้นส่วนอิเล็กทรอนิกส์ของภาคเหนือมีจุดเด่น คือ แรงงานที่มีทักษะ มีความละเอียดอ่อน และมีขีดความสามารถสูง หากมีการพัฒนาฝีมือแรงงานเพิ่มขึ้น รวมทั้งใช้เทคโนโลยี Know-how ในระดับที่สูงขึ้น จะทำให้อุตสาหกรรมผลิตชิ้นส่วนอิเล็กทรอนิกส์ของภาคเหนือยกระดับไปสู่การผลิตชิ้นส่วนอิเล็กทรอนิกส์ชนิดใหม่ที่ใช้เทคโนโลยีขั้นสูงได้ไม่ยาก ก้าวข้ามการผลิตชิ้นส่วนอิเล็กทรอนิกส์แบบเดิมๆ
ที่สำคัญคืออุตสาหกรรมท่องเที่ยวซึ่งภาคเหนือมีความได้เปรียบจากการมีแหล่งท่องเที่ยวที่สวยงามจำนวนมาก หากมีการพัฒนาการบริหารจัดการให้มีประสิทธิภาพมากยิ่งขึ้น การทำตลาดเชิงรุกโดยใช้ทั้งดิจิทัล อีโคโนมี โซเชียลมีเดีย และฐานข้อมูลคลาวด์คอมพิวติ้ง ที่จะช่วยให้ธุรกิจท่องเที่ยวได้ข้อมูลมาวิเคราะห์การตลาดและกลยุทธ์ธุรกิจท่องเที่ยวของไทยได้ รวมทั้งการวางแผนพัฒนาเส้นทางท่องเที่ยว เพื่อให้เป็นแหล่งท่องเที่ยวตลอดทั้งปี สร้างความยั่งยืนให้กับภาคการท่องเที่ยวภาคเหนือวิธีหนึ่ง
แม้อุตสาหกรรมของภาคเหนือจะมีศักยภาพสูงและช่วยสร้างมูลค่าเพิ่มให้กับสินค้าได้ แต่เราจะหยุดที่ผลิตเก่งอย่างเดียวคงไม่ได้ ต้องขายเก่ง ด้วยการประยุกต์เทคโนโลยีที่ช่วยให้ผลิตภัณฑ์เข้าถึงผู้บริโภคจึงเป็นความท้าทายสำคัญ หากสามารถยกระดับจาก “ผู้ผลิตเก่ง” ไปสู่ “นักการตลาดชั้นยอด” เชื่อว่าการพัฒนาเศรษฐกิจไทยไปสู่เป้าหมายที่หวังไว้ก็ “ไม่ไกลเกินเอื้อม”